Tibor Kočík

Dr. Tibor Kočík (* 5. december 1952, Košice) je básnik, esejista, publicista a editor.

 Životopis 
Od narodenia žije a pôsobí v Košiciach. Vyštudoval všeobecnú pedagogiku a etopédiu na Pedagogickej fakulte UPJŠ, resp. Prešovskej univerzity v Prešove, taktiež žurnalistiku na Filozofickej fakulte UK v Bratislave. Pôsobil ako vydavateľský redaktor, novinár, tajomník Zväzu slovenských výtvarných umelcov, po roku 1989 Slovenskej výtvarnej únie. Od roku 1991 sa venoval psychosociálne narušeným jedincom. Jeho dlhodobým, takmer tri desaťročia trvajúcim pôsobiskom bolo Liečebno-výchovné sanatórium v Košiciach - Barci, ktoré nedlho po otvorení  na jeseň roku 1992 spoluvytváral a profiloval v pozícii zástupcu riaditeľa viac ako dve desiatky rokov. Od roku 2021 žije v ústraní v malom sídliskovom byte na okraji Košíc, kde sa popri permanentnej starostlivosti o svojho invalidného syna, trvajúcej  už od roku 2003, kedy ovdovel, naďalej venuje literárnej a publicistickej tvorbe.

 Tvorba 
Jeho literárne začiatky siahajú do čias stredoškolských a vysokoškolských štúdií. Publikovať začal krátko po nástupe normalizácie v samizdatových časopisoch Smetisko (1973 – 1976) a Denníkové záznamy (1978 – 1979), začiatkom 80. rokov v Novom slove mladých, Romboide, Smene na nedeľu a iných časopisoch, rovnako aj v literárnych zborníkoch a Slovenskom rozhlase. Bol členom košického Klubu mladých autorov spolu s budúcimi literátmi ako Peter Juščák, Blažej Krasnovský, Karol Pém, Jozef Urban a ďalší. V knižnom debute Vnútrozemie (1995), "ako jednej z mála zbierok podobného typu u nás, zachytil výbušnú atmosféru v každodennom živote" (Dalimír Hajko). Ani v nasledujúcich šiestich zbierkach neponúkal ilúzie - nič neprizdoboval, či už spomienkovým optimizmom, alebo žiarivo potešujúcou nádejou. Po zbierke Byť namiesto mať z roku 2004 prišlo na rad ôsme básnické dielo Zóna (2007), ktoré literárny kritik Igor Hochel na zadnej strane knižnej obálky charakterizoval týmito slovami: "Texty tejto knihy vnímam ako moderné básnické skladby, prinášajúce reflexívnu lyriku, celistvo zakotvenú v prítomnosti. Odzrkadľujú rozporuplnosť (postindustriálnej, postmodernej či posttotalitnej) doby, v ktorej žijeme, základné problémy spoločnosti, ktorej je každý z nás – či chce, či nechce – súčasťou. Objavujú sa tu motívy drogovej závislosti, odcudzenosti, citovej vyprahnutosti, nehostinnosti betónového priestoru, tlaku na presadenie konzumného životného štýlu, masmediálnej manipulácie, medzigeneračných rozporov, zneužívania politickej moci, tupej pornografie atď. Dôležité je, že ich spracovanie autor dobre zvládol z hľadiska objavnosti výrazových prostriedkov: jeho jazyk je obrazný, metaforicky nasýtený."  V krátkej charakteristike básnickej knihy Rok zasvätenca (2017) prof. Ján Gbúr napísal: "Tibor Kočík je veľmi dobrý pozorovateľ každodennosti. Vie pomenovať jej krízové javy, jej slabosti i hodnotovo silné miesta, na ktoré sa oplatí vkročiť ako diskutér, prípadne len ako poslucháč či hľadač súcitu, empatie alebo porozumenia." Okrem poézie sa venuje  literárnej a výtvarnej publicistike. Výtvarnokritické postoje publikoval v zbierke esejí Fragmenty z medzičasu (2000). Inicioval medzinárodnú konferenciu k 50. výročiu okupácie Československa v roku 1968 a vydanie zborníka konferenčných referátov, ktorý vyšiel v roku 2021 pod názvom Okupácia Košíc a východného Slovenska - august 1968. Pri jeho vydaní participoval ako autor, editor a zostavovateľ. Dielo získalo v roku 2022 titul Najkrajšia kniha Slovenska 2021 v kategórii vedecká a odborná literatúra. V roku 2021 dokončil súbor rozprávaní, literárnych portrétov, rozhovorov a štúdií pod názvom Letmé premietanie (projekt bol podporený v roku 2020 z verejných zdrojov poskytnutých Fondom na podporu umenia)  a v roku 2023 monografickú štúdiu o predstaviteľovi neoficiálnej výtvarnej scény Košíc Igorovi Ďurišinovi (1947 - 2021) pod názvom Solitér undergroundového razenia (projekt bol podporený v roku 2022  z verejných zdrojov poskytnutých Fondom na podporu umenia) . Na sklonku jesene roku  2023 vyšla po takmer troch desaťročiach reedícia básnikovej prvotiny pod rovnomenným názvom Vnútrozemie. Dobová kritika charakterizovala autora debutu ako básnika, ktorý: "Hľadá odraz civilizačných problémov vo vzťahoch medzi ľuďmi, píše o neschopnosti jednotlivca absorbovať do svojho myslenia a zakomponovať do svojich postojov nové problémy doby. Akoby otázky techniky a jej vplyvu na človeka prestávali trápiť básnikov, ktorí sa radšej dávajú na mystiku. Za clonou technickej civilizácie cítime hľadanie ľudského dotyku – veľké sústo aj pre renomovaného tvorcu." HAJKO, Dalimír. Skepsa a nádej. Bratislava: Literika, literárnokritický kvartálnik. Roč. I, č. 1, 1996, s. 56 – 63.

 Členstvo v profesijných organizáciách 
 člen  Asociácie spisovateľov Slovenska
 člen Združenia historikov moderného výtvarného umenia pri Asociácii teoretikov, kritikov a historikov výtvarného umenia v Slovenskej republike

 Dielo 

 Próza 
 2021 – Okupácia Košíc a východného Slovenska - august 1968 ISBN 978-80-97018-93-1

 Poézia 
 1995 – Vnútrozemie ISBN 80-85291-22-3
 1996 – Premenlivé dno ISBN 80-85291-26-6
 1997 – Pohľadnice & skice ISBN 80-85291-36-3
 1998 – Stretnutie voľných pádov ISBN 80-85291-53-3
 1999 – Dlhá jazda/ružová záhrada ISBN 80-85291-70-3
 2000 – Medirytiny duše ISBN 80-88922-31-3
 2004 – Byť namiesto mať ISBN 80-8061-184-X
 2007 – Zóna ISBN 978-80-8061-287-0
 2017 – Rok zasvätenca ISBN 978-80-8061-983-1
 2023  – Vnútrozemie 2. vydanie ISBN 978-80-8202-227-1

 Výbery 
 2002 – Vnútorný pohyb [99 básní] (Výber z básnickej tvorby zostavil Igor Hochel) ISBN 80-88687-21-7

 Eseje 
 2000 – Fragmenty z medzičasu. Výtvarnokritické eseje z rokov 1985 – 2000. ISBN 80-85291-75-4

 Štúdie 
Štúdie interdisciplinárneho charakteru a umeleckej komunikácie.
 1989 – Recenzistika a komunikatívnosť textu z aspektu psychológie
 1990 – Problematika večerníkovej tlače na východnom Slovensku
 1993 – Miera komunikatívnosti textov v katalógoch k výstavám diel výtvarného umenia v 80. rokoch. Bratislava: Slovenský fond výtvarných umení.  125 s. Nepublikované.
 1997 – Aspekty sochárskej situácie na východnom Slovensku. In: Fragmenty z medzičasu. Výtvarnokritické eseje z rokov 1985 – 2000. ISBN 80-85291-75-4
 1998 – Ilustrácie v literatúre pre deti a mládež, ich význam a využitie
 1999 – Aspekty špeciálnopedagogickej situácie v chápaní problémových detí
 2001 – Kazuistika v pedagogike emocionálne a sociálne narušených detí
 2002 – Arteterapia v systéme výchovy a vzdelávania
 2005 – Pohľad na básnickú topografiu Košíc
 2013 – Básnici zo second city
 2019 – Básnici zo second city na pozadí totality. Letmý pohľad na literárnu topografiu Košíc do Novembra 1989. In: Pamäť národa. Bratislava: Roč. XVII, č. 1, 2021, s. 69 - 98. ISSN 1336-6297 
 2021 – Letmé premietanie – súbor rozprávaní, literárnych portrétov, rozhovorov a štúdií podporený z verejných zdrojov poskytnutých Fondom na podporu umenia
 2022 – Samizdaty s poetikou košického undergroundu In: Fenomén samizdat, zost. Ľudmila Pastierová ISBN 978-80-89499-57-1
 2023 – Solitér undergroundového razenia – monografická štúdia o košickom predstaviteľovi neoficiálnej výtvarnej scény Igorovi Ďurišinovi podporená z verejných zdrojov poskytnutých Fondom na podporu umenia

 Rozhlasové scenáre 
 2001 – Od lásky k žene - k Bohu – pásmo o básnikovi Blažejovi Krasnovskom
 2002 – Básnik s hermelínom na duši – pásmo o básnikovi a rozprávkarovi Karolovi Pémovi
 2004 – Volali ho Kóby – pásmo o živote a diele maliara Júliusa Jakobyho
 2005 – Keď zvonili krídla – pohľad na literárne Košice poslednej štvrtiny 20. storočia
 2006 – Löffler – pásmo o živote a diele sochára Vojtecha Löfflera

 Literatúra o Tiborovi Kočíkovi 
 1996 – Literárne profily II, bibliografia knižných diel východoslovenských autorov
 1999 – Slovník slovenských spisovateľov, zost. Valér Mikula a kol. ISBN 80-85983-56-7
 2001 – Túry do literatúry, Jaroslav Rezník ISBN 80-7145-616-0
 2001 – Slovník slovenských spisovateľov 20. storočia, zost. Augustín Maťovčík a kol. ISBN 80-8061-122-X
 2002 – Tibor KOČÍK – personálna bibliografia, zost. Jana Amrichová ISBN 80-88687-21-7
 2002 – Malý slovník slovenských spisovateľov, ISBN 80-8064-137-4
 2005 – Slovník slovenských spisovateľov, zost. Valér Mikula a kol. Druhé vydanie publikácie z roku 1999.
 2006 – Literárne štvrtky 2001-2005, Jozef Bžoch ISBN 80-7149-836-X
 2007 – Slovenská literatúra po roku 1989, Igor Hochel, Ladislav Čúzy, Zuzana Kákošová ISBN 978-80-89222-34-6
 2008 – Slovník slovenských spisovateľov 20. storočia, zost. Augustín Maťovčík a kol. Druhé vydanie z roku 2001. ISBN 978-80-89222-48-3
 2012 – Túry do literatúry, Jaroslav Rezník. Druhé vydanie z roku 2001. ISBN 978-80-556-0498-5
 2013 – Individualizovaná literatúra, Jaroslav Šrank ISBN 978-80-89495-12-2
 2013 – Z poézie troch storočí, Jozef Tatár ISBN 978-80-557-0568-2

 Dokumenty o autorovi 
 1997 – Rukopisy hodil do kontajnera a začal žiť nový život, črta Jaroslava Vrábeľa, in: Korzo 1997/165
 1999 – Vnútorný pohyb, autorská relácia Z tvorivej dielne básnika, Slovenský rozhlas
 2001 – Nádej azúrovo čistá, portrét Jána Kondora o Tiborovi Kočíkovi, Slovenský rozhlas
 2002 – Básnik naliehavosti, rozmanitosti, hľadania..., štúdia Igora Hochela o diele T. Kočíka, in: Vnútorný pohyb
 2002 – Všetko je v nás, rozhovor s Petrom Juščákom, in: Tibor Kočík – personálna bibliografia
 2003 – Chcete sa pozhovárať?, rozhovor s Janou Kopsovou v relácii Zrkadlenie, Slovenský rozhlas
 2005 – Vo vede sa objavuje, v literatúre a umení tvorí, rozhovor s Radovanom Brenkusom, in: Dotyky 2005/2
 2006 – Poézia nie je len správa o dnešku, rozhovor s Ireneyom Balážom, in: Knižná revue 2006/22
 2008 – Byť, rozhovor s Jurajom Korpom v relácii Poetissimo, Slovenský rozhlas

 Iné projekty 

 Referencie 

 Externé odkazy 
 https://www.litcentrum.sk/autor/tibor-kocik

Kategória:Slovenskí spisovatelia
Kategória:Slovenskí básnici
Kategória:Slovenskí novinári
Kategória:Slovenskí publicisti
Kategória:Slovenskí pedagógovia
Kategória:Absolventi Prešovskej univerzity v Prešove
Kategória:Absolventi Filozofickej fakulty Univerzity Komenského v Bratislave
Kategória:Osobnosti z Košíc